Diben y ddogfen hon yw cefnogi ymgeiswyr sy'n gwneud cais am drwydded adnoddau dŵr drosiannol i barhau i dynnu dŵr lle roedd y gweithgaredd hwn wedi ei eithrio’n flaenorol. Mae'n cefnogi Ffurflen Gais WHR a Nodyn Cyfarwyddyd WRH, sydd ar gael ar ein [gwefan](http://www.cyfoethnaturiolcymru.gov.uk/permits-and-permissions/water-abstraction-and-impoundment/changes-to-water-abstraction-licensing-exemptions/?lang=en). Mae'n darparu arweiniad pellach ar y mathau o **dystiolaeth** y gellir eu cyflwyno i gefnogi cais am drwydded drosiannol.

Er mwyn bod yn gymwys i wneud cais am drwydded adnoddau dŵr drosiannol, mae'n rhaid eich bod yn gallu dangos y canlynol:

* **Faint** o ddŵr sydd wedi cael ei dynnu, h.y. sut y mae meintiau wedi'u mesur neu eu hasesu
* **Pryd** mae dŵr wedi cael ei dynnu, h.y. yn ystod y cyfnod cymhwyso saith blynedd (1 Ionawr 2011 i 31 Rhagfyr 2017)

Noder ***nad yw'r*** tabl isod yn rhoi rhestr gynhwysfawr o ba dystiolaeth sy'n dderbyniol i gefnogi eich cais. Mae'n debygol y bydd y dystiolaeth sydd ar gael yn amrywio yn dibynnu ar y defnydd o ddŵr, ac am ba mor hir rydych wedi bod yn tynnu dŵr. Ni fydd disgwyl i ymgeiswyr gyflwyno pob math o dystiolaeth a restrir, ond, yn y rhan fwyaf o achosion, bydd angen sawl darn o dystiolaeth i roi digon o dystiolaeth o'r meintiau go iawn a dynnwyd yn ystod y cyfnod cymhwyso.

Bydd darparu cymaint o fanylion â phosibl yn ein helpu i wirio a phenderfynu ar eich cais yn effeithiol. Bydd pob cais yn cael ei asesu fesul achos unigol. **Mae'n bosibl y bydd angen i ni gysylltu â chi yn ystod y broses o asesu eich cais er mwyn gofyn am dystiolaeth neu eglurhad pellach.**

|  |  |  |
| --- | --- | --- |
| Math o dystiolaeth | A yw'n dangos faint o ddŵr sydd wedi cael ei dynnu? | A yw'n dangos bod dŵr wedi cael ei dynnu yn ystod y cyfnod cymhwyso? |
| Ffotograffau o strwythur y mewnlif / pibwaith / sianel / mesurydd / offer monitro'r llif / pwmp yn y fan a'r lle. | Nac ydy. | Ydy, os oes dyddiad ar y dystiolaeth neu ei bod yn dangos bod yr offer yn y fan a'r lle yn ystod y cyfnod cymhwyso. |
| Storfeydd / cronfa gasglu / manylion am y llestri, e.e. capasiti, sawl gwaith y maen nhw'n cael eu gwagio a'u llenwi gyda dŵr a dynnir bob awr / diwrnod / wythnos / mis / blwyddyn ac a ydynt yn cael eu gwagio'n rhannol neu'n llawn. | Ydy, os gellir ei defnyddio i ddarparu mesuriad dŵr amcangyfrifedig, e.e. gallwch lenwi X nifer o lestri o gapasiti hysbys bob dydd, neu ddefnyddio pibell ddŵr sy'n cyflenwi X o gyfaint ar gyfer X awr y dydd. | Nac ydy. |
| Data am ddarlleniadau mesuryddion neu fonitro'r llif. | Ydy, os darperir manylion graddnodi/ardystio hefyd – gweler isod. | Ydy, os oes dyddiad ar y dystiolaeth i ddangos bod y dŵr wedi cael ei dynnu yn ystod y cyfnod cymhwyso. |
| Manylion am y pwmp / mesurydd / offer monitro'r llif (e.e. math o bwmp / mesurydd / dyfais monitro'r llif, dyddiad gosod), yn ogystal â manylion graddnodi neu ardystio. | Nac ydy. | Ydy, os oes dyddiad ar y dystiolaeth neu ei bod yn dangos bod yr offer yn y fan a'r lle yn ystod y cyfnod cymhwyso. |
| Derbynebau yn dangos bod yr offer tynnu dŵr wedi cael eu prynu (e.e. mesuryddion neu bympiau) neu gontractau cynnal a chadw ar gyfer offer o'r fath. | Nac ydy. | Ydy, os oes dyddiad ar y dystiolaeth i ddangos bod y dŵr wedi cael ei dynnu yn ystod y cyfnod cymhwyso. |
| Manylion am y pwmp – capasiti yn ogystal â dyddiadau ac amseroedd (oriau) y mae'n gweithredu. | Ydy, os darperir manylion graddnodi/ardystio hefyd. | Ydy, os oes dyddiad ar y manylion gweithredu i ddangos bod y dŵr wedi cael ei dynnu yn ystod y cyfnod cymhwyso. |
| Lluniau peirianyddol a mesuriadau strwythur y mewnlif (e.e. cored/llifddor). | Ydy, os darperir y cyfrifiadau a'r rhagdybiaethau cefnogol a ddefnyddiwyd i ddangos meintiau’r dŵr a dynnwyd – gweler isod\*. | Nac ydy. |
| Manylion pibelli / tyllau'r llifddor (e.e. diamedr, hyd, deunydd). | Ydy, os darperir y cyfrifiadau a'r rhagdybiaethau cefnogol a ddefnyddiwyd i ddangos meintiau’r dŵr a dynnwyd - gweler isod\*. | Nac ydy. |
| \*Cyfrifiadau a rhagdybiaethau hydrolig (e.e. lefel y dŵr ar bwys y gored, cyfernod y gored, p'un a yw'r bibell yn llawn neu'n rhannol lawn neu'n cau ar adegau penodol) a ddefnyddir i ddangos meintiau tynnu dŵr. | Ydy, os darperir lluniau, mesuriadau ac ati hefyd – gweler uchod. | Nac ydy. |
| Asesiad o’r effaith hydrogeolegol, gan gynnwys meintiau dad-ddyfrio o gloddfa, a sut maent wedi cael eu cyfrifo. | Ydy. | Nac ydy. |
| Gwybodaeth am ddefnydd dŵr –  manylion ynghylch faint o ddŵr sy'n gysylltiedig â phroses/cynnyrch, e.e. faint o ddŵr a ddefnyddir fesul cylch golchi mewn busnes golchdy neu ofynion dŵr cnwd / da byw.  Gall canllawiau defnydd dŵr diwydiant perthnasol (e.e.[Optimum use of water for industry and agricultural dependent on direct abstraction](https://www.gov.uk/government/publications/optimum-use-of-water-for-industry-and-agricultural-dependent-on-direct-abstraction) (Saesneg yn unig) neu ganllawiau dŵr y [Bwrdd Datblygu Amaethyddiaeth a Garddwriaeth](https://ahdb.org.uk/)) fod yn ganllawiau defnyddiol. | Ydy, os gellir ei defnyddio i ddarparu mesuriad dŵr amcangyfrifedig ar gyfer eich gwaith tynnu dŵr, e.e. nifer y gwartheg X faint o ddŵr sy'n cael ei yfed fesul buwch bob dydd.  Noder, dylid darparu'r canllaw defnydd perthnasol yn y cais neu gyfeirio ato er mwyn cefnogi'r cyfrifiadau. | Nac ydy. |
| Contractau/cyfrifon busnes sy'n dangos cyflenwad/pryniant nwyddau sy'n gysylltiedig â thynnu dŵr, e.e. contract gydag archfarchnad i ddarparu dŵr potel, neu gyfrifon busnes golchdy sy'n dangos taliadau am unrhyw olchi a wneir, neu werthu cynhyrchion i fusnes prosesu bwyd. | Ydy, os gellir ei defnyddio i ddarparu mesuriad dŵr amcangyfrifedig, e.e. nifer y poteli dŵr a gyflenwir bob dydd / wythnos / mis X maint y botel, neu faint o ddŵr sy'n cael ei ddefnyddio fesul cylch golchi mewn golchdy X nifer y taliadau a dderbyniwyd i bob cylch. | Ydy, os oes dyddiad ar y dystiolaeth i ddangos bod y dŵr wedi cael ei dynnu yn ystod y cyfnod cymhwyso. |
| Cofnodion amaethyddol, e.e. cofnodion Gwasanaeth Symud Gwartheg Prydain. | Ydy, os gellir ei defnyddio i ddarparu mesuriad dŵr amcangyfrifedig, e.e. nifer y gwartheg X faint o ddŵr sy'n cael ei yfed fesul buwch bob dydd. | Ydy, os gall y cofnodion ddangos bod dŵr wedi cael ei dynnu yn ystod y cyfnod cymhwyso. |
| Copi o'r cynllun dyfrhau – gan gynnwys dyfrhau drwy ddiferion. | Ydy, os gellir ei defnyddio i ddangos gofynion dŵr cnydau. | Nac ydy. |
| Deddfau camlas hanesyddol yn dangos ffurfiant / caniatâd i dynnu dŵr o gamlas/dyfrffordd. | Nac ydy, efallai eu bod yn darparu gwybodaeth gefndirol ddefnyddiol, ond nid ydynt yn debygol o bennu symiau tynnu dŵr go iawn. | Nac ydy, mae'r deddfau wedi'u dyddio ymhell cyn y cyfnod cymhwyso, ond byddant yn rhoi gwybodaeth gefndirol ddefnyddiol. |
| Llythyr gan yr ymgymerwr dŵr statudol yn nodi na ellir darparu'r prif gyflenwad dŵr i'r ymgeisydd. | Nac ydy. | Nac ydy, tystiolaeth gefnogol yn unig. Bydd hefyd angen tystiolaeth ychwanegol i ddangos bod y dŵr wedi'i dynnu yn ystod y cyfnod cymhwyso. |
| Bil dŵr (ar sail darlleniadau mesurydd) oddi wrth yr ymgymerwr dŵr statudol sy'n dangos defnydd is o ddŵr nag a ddisgwylir ar gyfer defnydd dŵr cyfan yr eiddo (fel y'i hategir gan dynnu dŵr preifat). | Nac ydy. | Nac ydy, tystiolaeth gefnogol yn unig. Bydd hefyd angen tystiolaeth ychwanegol i ddangos bod y dŵr ychwanegol wedi cael ei dynnu yn ystod y cyfnod cymhwyso. |
| Datganiad(au) tyst wedi'u dyddio yn cadarnhau bod tynnu dŵr wedi bod yn digwydd. | Nac ydy. | Nac ydy, tystiolaeth gefnogol yn unig. Bydd hefyd angen tystiolaeth ychwanegol i ddangos bod y dŵr wedi'i dynnu yn ystod y cyfnod cymhwyso. |
| Caniatâd gollwng / trwydded amgylcheddol a thaliadau blynyddol cysylltiedig. | Nac ydy, er y gall ddarparu tystiolaeth gefnogol ddefnyddiol os yw’r tynnu dŵr yn gysylltiedig â gollyngiad a'r meintiau gollwng wedi’u nodi ar y drwydded. | Nac ydy, er y gall ddarparu tystiolaeth gefnogol ddefnyddiol os yw'r gwaith o dynnu dŵr yn gysylltiedig â thrwydded a oedd mewn grym yn ystod y cyfnod cymhwyso. |

Os nad ydych yn siŵr am y gofynion o ran tystiolaeth i gefnogi eich cais, neu os oes angen cyngor pellach arnoch ynghylch eich cais am drwydded adnoddau dŵr drosiannol, cysylltwch â ni ar [enquiries@naturalresourceswales.gov.uk](mailto:enquiries@naturalresourceswales.gov.uk) a gofynnwch am y tîm trwyddedu adnoddau dŵr.